Järgmisena esines Tartu Ülikooli klimatoloogia professor Jaak Jaagus. Tema teemaks oli Eesti kliima muutumine viimasel poolteisel sajandil. Jaagus rõhutas, et kliima on üks looduse komponente ja on alalises muutumises ja pole seega püsiv nähtus. Olemas on pidevad vaatlused 1865. aasta detsembrist, mille tõttu saabki seda 145 aasta pikkust perioodi analüüsida. Ajavahemikku iseloomustab üldiselt soojenemine, mida eriti ei vaidlustata, st selles osas valitseb üsna suur üksmeel. Kokku on temperatuur Tartus tõusnud 1,3 kraadi. Kuigi vaatlusjaam on asukohta muutnud ja võib veelgi mõningaid tegureid välja tuua, siis selle kõige mõju on vaid kuni mõni kümnendik kraadi ja soojenemisest saab ikkagi rääkida. Soojenemine ei ole olnud pidev, vaid 1920.-1930. aastatel oli temperatuuri tõusus tagasilöök, kuid edaspidi on domineerinud selge soojenemine.